**De ai iubit vreodată**

*Mihail Janto*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când dorul uneori suspină

și vrea să-ntoarcă ce nu este,

blestemu-mi pare că-i de vină,

căci eu credeam într-o poveste.

Ți-am dăruit iubirea-n șoapte,

cu-o inimă ce bate-n mine,

dar tu m-ai vrut pentru o noapte

și azi avem priviri străine.

Spuneam că nu vreau jurăminte,

păreai atunci atât de tristă,

cuvintele pot să alinte,

promit mai mult decât există.

Surâsul tău plăcut de fată,

s-a-ndepărtat prea mult de mine,

n-oi ști de m-ai iubit vreodată,

căci noaptea noastră nu mai vine.

Ți-am dăruit iubirea toată,

din inima, nu din cuvinte,

tu nu știai că ești bogată,

o știe doar, acel ce-o simte...